钦定古今图书集成/明伦汇编/官常典/第662卷 > 《送李举人克明任教职》郑元祐
## 钦定古今图书集成/明伦汇编/官常典/第662卷 > 《送李举人克明任教职》郑元祐

职教同时雨，郎官等列星。吴区都水监，闽国道山亭。
两地头逾白，诸公眼为青。身名金玉质，文采凤凰翎。
鼓枻辞江郡，携书入汉廷。河山秋肃肃，宫阙晓冥冥。
夜月鸿遵渚，秋风马在坰。李峤初梦笔，刘向老传经。
棫朴材千尺，菁莪翠一庭。天边期中鹄，囊底任枯萤。
归路梅花发，长歌为子听。